KIRJALLINEN KYSYMYS E-0184/02

esittäjä(t): Caroline Jackson (PPE-DE) komissiolle

(6. helmikuuta 2002)

Aihe: Rakennusten paloturvallisuus

Markkinoille on tulossa uusia rakennusmateriaaleja (esim. höyrykarkaistu kevytbetoni), jotka suojaavat tulelta erittäin hyvin ja täyttävät tiukimmatkin paloturvallisuusmääräykset.

Tästä syystä kysynkin:

1. Suunnitteleeko komissio neuvoston 22. joulukuuta 1986 antaman hotellien paloturvallisuutta koskevan suosituksen (86/666/EEC(1)) saattamista ajan tasalle, ja jos ei niin miksi ei?

2. Aikooko komissio esittää yleisiä parannuksia paloturvallisuusmääräyksiin, kun otetaan huomioon että rakennusmateriaaleja koskevat paloturvallisuusmääräykset vaihtelevat suuresti eri jäsenmaissa, ja joissain maissa määräykset ovat hyvin löysiä?

(1) EYVL L 384, 31.12.1986, s. 60.

David Byrnen komission puolesta antama vastaus

(15. maaliskuuta 2002)

Komissio on aloittanut hotellien paloturvallisuudesta 22. joulukuuta 1986 annetun neuvoston suosituksen 86/666(1) tarkastelun, jonka tarkoituksena on arvioida, miten hyvin suosituksen tavoitteisiin on päästy ja tarvitaanko lisätoimia. Kyse on seurantatoimista, jotka liittyvät komission äskettäin Euroopan parlamentille ja neuvostolle laatimaan suosituksen 86/666/ETY soveltamista koskevaan kertomukseen(2). Kuten raportin päätelmissä todettiin, komissio aikoo tutkia, onko suosituksen tekniset ohjeet syytä saattaa ajan tasalle. Ensimmäisenä tehtävänä on tiiviissä yhteistyössä kansallisten viranomaisten kanssa ja asianomaisten osapuolten avustuksella keskittyä suosituksen teknisten ohjeiden arviointiin vertaamalla niitä suosituksen antamisen jälkeen tapahtuneeseen tieteen ja tekniikan kehitykseen.

Seuraavana tehtävänä on käsitellä muita kertomuksessa esiin otettuja aihealueita, erityisesti vaihtoehtoisia ratkaisuja koskevien entistä tarkempien säännöksien määrittelyä sellaisia tapauksia varten, joissa ohjeita ei voida soveltaa nykyisiin hotelleihin, sekä soveltamisen valvontaa koskevien säännösten tiukentamista. Lisäksi kiinnitetään huomiota paloturvallisuusriskien hallintaan ja valvontaan liittyvien parhaiden käytäntöjen levittämiseen. Komission tarkoituksena on saada työ valmiiksi vuoden 2003 aikana.

Rakennusalan tuotteiden paloturvallisuudesta säädetään jäsenvaltiotasolla. Komissio on yhteistyössä jäsenvaltioiden palonkestävyyden sääntelystä vastaavien kanssa laatinut eurooppalaisen paloteknistä käyttäytymistä ja palonkestävyyttä koskevan luokitusjärjestelmän rakennusalan tuotteille.

Tämä euroluokitus on perustettu komission päätöksillä, jotka liittyvät seuraavien säädösten täytäntöönpanoon: rakennusalan tuotteista annettu direktiivi ja rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1998 annettu neuvoston direktiivi 89/106/ETY(3). Euroluokitus on jäsenvaltioille tärkeä väline, jolla yhdenmukaistetaan rakennusalan tuotteiden palotekniselle käyttäytymiselle asetettuja vaatimuksia. Euroluokituksen käyttöä tukee aivan uusi eurooppalainen testausmenetelmä nimeltä yksittäisen palavan esineen testi (SBI). Komissio on osaltaan rahoittanut tätä testiä, joka tarjoaa yhdenmukaiset keinot arvioida rakennusalan tuotteiden paloteknisen käyttäytymisen kuvausta. SBI-testausstardardi julkaistiin 13. helmikuuta 2002. Paloteknistä käyttäytymistä koskeva euroluokitus on siten nyt voimassa ja tarjoaa yhteiset puitteet kaikille jäsenvaltioille. Komissio on vakuuttunut siitä, että uusi euroluokitus parantaa rakennusten paloturvallisuutta merkittävästi.

(1) EYVL L 384, 31.12.1986.

(2) KOM(2001) 348 lopullinen.

(3) EYVL L 40, 11.2.1989.